**TÁJÉKOZTATÓ**

**a 2019. augusztus 29-i képviselőtestületi ülésen elhangzott**

**interpellációkra tett intézkedésekről**

**Auer Miklós képviselő-testületi tag**

* egy költői jellegű interpellációval kezdené: a Rákóczi út szerviz útján megint sikerült az autósokat keresztrejtvény elé állítani; a kreszben minden jelnek van egy neve, ami a szerviz úton felfestésre került az útburkolati jeleknek az a neve, hogy különösen veszélyes hely; ezeket a jeleket közút-vasút kereszteződésébe megkülönböztető jármű telephelyeinél, közút-villamos kereszteződésénél, tehát ahol tényleg veszélyes hely van, oda szokták felfesteni, nem pedig oda, ahol egyébként a parkolás megengedett; ezt csak úgy jelzi, hogy van erre egy másik sárga színű útburkolati jel, de ezt most nem mondja el.
* köszöni, hogy kihelyezték a besorolás rendjét jelző táblát, ezzel egy baja van, hogy nem jó helyre került ki,. de most ezt is ugorják át, tehát költői volt ez az interpelláció is
* most a legfontosabb az, hogy nem tudja mit hoz a jövő, nem tudja, hogy el tud e majd jönni a szeptemberi testületi ülésre, ezért most ragadja meg az alkalmat, hogy mindazokat, akiket ebben a ciklusban megsértette vagy megbántotta akaratától függetlenül kellemetlen helyzetbe hozta, azoktól bocsánatot és elnézést kér, és a legjobbakat kívánja nekik

**Bán Miklós képviselő-testületi tag** pár dolgot szeretne felvetni

* a csapadékvíz-elvezetés miatt a Bartók ltp. 19. és a Somogyi illetve a 8-as útnál eléggé meggyérítették a meglévő park rendszert, annyi lenne a kérése, ha az idei évbe már nem fér bele, hogy – mivel előfordulhat, hogy ez lesz az utolsó önkormányzati ülése és nem lesz lehetősége interpellálni ilyen ügyben – állítsák vissza a parkosítást, legalább a futószegély részét; ugyanitt van egy száraz fa, amit a csatornásokkal nem tudtak kivágatni, mert azt mondták az kiesik a nyomvonalból, amelyet ki kellene venni a szeméttároló mögül, hogy az már ne rontsa a látképet

*Városgondnokság a szükséges fakivágásokat, 2019.szeptember 30-ig elvégzi, illetve a csapadékvíz elvezetés okán a területen tereprendezést kivitelező elvégzi, a projekt befejezéséig.*

* másik kérése szintén a parkolóhoz kapcsolódik, vagy kérnek szerszámokat a szomszédoktól vagy a Városgondnokságtól, de a belső parkolót meg kellene csinálni, mert már több mint 1 méteres fák nőnek ki a szegély és a parkoló közötti részen; elkezdték a munkákat, de van amivel nem bírnak, mert mégis csak a tömbházban nincsenek olyan szerszámok, amivel ezt meg tudják oldani, így erre ha van lehetőség, azt megköszönnék

*Városgondnokság a szükséges irtási munkákat elvégezte.*

* nagyon sokan kérték már, hogy a Bartók ltp-nél - szintén pénzbe kerül de a jövő évi költségvetésbe beleférne – 30-as tábla kihelyezése, fekvőrendőr felállítása, ugyanis néhányan versenypályának nézik a belső parkolót, a 8-as út és a házak közötti parkolót, illetve a Bartók utcát, Bartók közt, ami a boltnak megy neki, az ottani sebességkorlátozást valamilyen módon meg kellene oldani az elkövetkezendő időszakban, ha mód és lehetőség adódik rá.

***Bebes István polgármester*** *helyben megválaszolta a kérdést.*

* csatlakozna Auer Miklós képviselő-testületi taghoz, mivel tudja, hogy személye már nem lesz önkormányzati tag az elkövetkezendő ciklusban; szeretné megköszöni mindenkinek akikkel most és az elmúlt időszakban együtt dolgozott 25 éven át, irodavezetőknek azt a segítséget, amit nyújtottak irányába, többször volt a Pénzügyi Bizottság elnöke, maga is azt mondja, ha valakit megbántott a vita hevében, vagy netán vehemensen válaszolt vagy kérdezett bárkitől, azt nézzék el neki; az új Önkormányzatnak sok sikert kíván, akik be fognak majd kerülni, és a város fejlődésére hajrá.

**Csák Tamás képviselő-testületi** tag két dolgot szeretne felvetni

* a Teleki utca, ami a focipálya fele megy le elég keskeny, a déli oldalon lévő fák olyannyira benőtték már, hogy az útnak a fele takarásban van, annak levágását kérné illetve az ott lakó tulajdonosok felszólítását

*A nyesendő fák magánterületen vannak, ahhoz városgondnokság nem nyúlhat hozzá, felkeressük a tulajdonosokat.*

* a 48-as utcából kereste meg a Laskovits család, személyesen is volt kint; rengeteg náluk a patkány és párszor már interpellált is miattuk, raktak le csapdákat is de úgy néz ki, hogy nem elég; sajnos a mögöttük lévő árok, amelyet 4 évvel ezelőtt pucoltak ki a Vízügy dolgozói, mára már visszanőtte ugyan azt a méretet, mint amekkora akkor volt, és ez nagyon jó szálláshely a patkányok számára, kellene valamit tenni, mert már tűrhetetlen az az állapot

*A vállalkozótól megrendeltük a patkányok irtását.*

**Ferencz Gyula képviselő-testületi tag**

* patkány irtással kezdené; a József Attila utca elején szintén elszaporodtak, szeretné ha tennének valamit ez irányban

*A vállalkozótól megrendeltük a patkányok irtását.*

* ugyan itt a József Attila utca háta mögött a garázsoknál szeretné a közvilágítást helyrehozatni,

*Karbantartó felé bejelentettük a hibát.*

* a Kauzréti utcákban kaptak most jó párszor esőt, amelyből látszik, hogy nem képes elnyelni a vizet a rendszer; szeretné ha a közeljövőben foglalkoznának ezzel a problémával, tudja, hogy ez nem egyszerű dolog és hatalmas beruházást jelent, de elhanyagolni nem lehet

***Bebes István polgármester*** *helyben megválaszolta a kérdést.*

* a 8-as úton lévő közlekedési lámpák véleménye szerint szombaton délután és vasárnap egész nap nincs értelme, hogy működjön, mert szerinte csak korlátozza a forgalmat; többen is azt szeretnék, hogy déltől váltson sárga villogóra

***Bebes István polgármester*** *helyben megválaszolta a kérdést.*

**Faragó Gábor képviselő-testületi tag**

* lakossági kérést szeretne tolmácsolni, miszerint a Honvéd utcában kisebb eső után is megtelik a csapadékvíz-elvezető árok, nem tud elfolyni így az udvarokba folyik be; lehetséges, hogy egy szint emelés kellene és meg is oldódna a probléma; ugyan ez az utca megérett már az aszfalt cserére teljesen, viszont van benne több olyan kátyú, amely nagyon akut lenne, hogy kijavításra kerüljön, mert balesetveszélyes

*Városgondnokság a kátyúzást elvégezte.*

* a Képúti ligetben illetve a Meggyfa utcában eltűnt az útnak a fele, ezt már nem lehet kátyúzással megoldani, valamilyen módon meg kellene csinálni az utat, mielőtt végleg eltűnik.

***Bebes István polgármester*** *helyben megválaszolta a kérdést.*

**Czvitkovics Gyula képviselő-testületi tag** 3 dologban kérne segítséget

* a bio hulladék szállításakor a szolgáltató gépkocsijából olyan folyadék távozik, amelynek nem kellene az útra kerülnie, ez esztétikai és közegészségügyi szempontból is erősen kifogásolható; úgy véli, ha a gépjármű szabályszerűen működik, akkor nem kellene ennek így lennie

*Szolgáltató felé levélben jeleztük a problémát.*

* a Dobó tér, a Tavasz utca és a Szinetár Miklós utcában található fák olyan mértékben benőtték már a villany, a tv és a telefon vezetékeket, hogy már szinte lehetetlen vele bánni, hiszen sok esetben ezek a vezetékek tartják a fákat, szeretné kérni, amint lehetőség adódik rá ősszel agy tavasszal történjen meg ezeknek a nyesése

*A villanyvezetékek miatt városgondnokság ezen munkákat nem végezheti, külső, arra jogosult vállalkozótól szükséges megrendelni. Várhatóan a téli hónapokban végezhető el.*

* a Somogyi Béla utcai boltnál van egy szelektív hulladéktároló, amely megtelt, és annak ürítése szükséges lenne.

*Szolgáltató felé levélben jeleztük a problémát.*

Körmend, 2019. szeptember 18.

Forró Szilvia irodavezető s.k. Sövegjártó Zoltán intézményvezető s.k.